PE rou op Vrouedag ná moord op vrou | Netwerk24
Deur Lynn Williams 10 Augustus 2020 11:22
Terwyl die res van die land Sondag die bemagtiging van vroue gevier het, het inwoners van Port Elizabeth, veral die breër Korsten- en Schauderville gemeenskap, oor Shernice (Fetu) Jonathan (26) se dood gerou. Die moord op haar het skokgolwe deur die gemeenskap gestuur wat dit eens is dat hulle nie sal rus alvorens die moordenaars vasgetrek is nie.
Shernice (Fetu) Jonathan Foto: Facebook
Jonathan was die ma van 'n 19 maande oue baba. Sy is herhaaldelik met 'n mes gesteek voordat sy in 'n oop stuk veld vir dood agtergelaat is. Die moontlikheid dat sy die teiken van 'n haatmisdaad was, sowel as die bewering dat sy verkrag is, word deur die polisie ondersoek. 'n Nadoodse ondersoek word gedoen.
Jonathan se familie het aan die polisie gesê sy het die huis Donderdagaand om 19:30 verlaat om by 'n vriend in Schauderville te gaan kuier. Nadat sy weer by die vriend weg is, het sy nooit by die huis aangekom nie.
Die familie sê hulle sukkel nog om tot verhaal te kom oor die moord op haar en veral die manier waarop sy vermoor is.
Andrew Ruiter (67), wat Vrydagoggend om 07:45 in Thorntonweg geloop het, het op Jonathan se lyk afgekom. Hy beskryf die toneel as grusaam.
Jonathan se ma, Mercia, is deur familie, vriende, en die gemeenskap onderskraag. Foto: Facebook/Sherwin Nel
Sherwin Nel, wat die gebedsdiens vir Jonathan bygewoon het, betreur die feit dat die gemeenskap op Vrouedag moes rou oor 'n jong vrou se dood in plaas daarvan om vroue en hul rol in die gemeenskap te vier.
Niemand is nog in hegtenis geneem nie. Enigeen met inligting kan ao. Neil Hendricks by 082 442 1816 of die Gelvandale-polisiekantoor by 041 402 2018 bel. Alle inligting sal as vertroulik hanteer word.
'n Gemeenskapslid met 'n plakkaat oor die moord op Shernice (Fetu) Jonathan. Foto: Facebook/Sherwin Nel